I takt med et stadig strengere regime når det gjelder smittevern, har kollektivgiganten Ruter innført flere tiltak for å påse at osloborgerne kan ferdes så trygt som mulig rundt i byen kollektivt.

Det siste tiltaket er at selskapet nå innstiller alle billettkontroller på buss, trikk og bane.

Les også: Oslos koronageneral er selv i koronakarantene

— For oss er det viktig å hindre smittespredning på våre transportmidler på en best mulig måte. Derfor har vi valgt å innstille alle billettkontroller fram til det kommer nye retningslinjer fra myndighetene, sier pressevakt i Ruter, Øystein Dahl Johansen, til VårtOslo.

Kontrollørene får andre arbeidsoppgaver

I mangel av reisekort og mobilapper å kontrollere, vil kontrollørene få andre arbeidsoppgaver, så lenge stansen i kontrollaktiviteten varer.

— Våre kontrollører vil bli satt til annet arbeid. Hva de eksakt vil få av oppgaver er jeg ikke sikker på, sier Dahl Johansen.

Stansen av alle billettkontroller vil foreløpig vare fram til 26. mars.